**Euskal oiloa** Euskal Herriko bertako hegazti arraza bat da. Hainbat barietate ditu.

Jatorria eta barietateak
------------------------

Europako oilo arraza atlantikoa da, pisu ertaineko hegaztia.

Belarritxo gorriak ditu, eta azal horia.

Euskal oiloaren bost barietate daude: Gorria, marraduna, lepasoila, zilarra eta beltza.

Egoera
------

Orain hamarkada batzuk, oilo arraza hau oso jaki estimatua zen, eta baserri askotan hazten zen. Egun ordea desagertzeko arriskuan dago, nahiz eta azken urtetan arrazaren zenbait zaleek lan handia egin ondoren, euskal oiloa zerbait ugaritu egin da berriro.

1978an berreskuratzen hasi zen, arraza eta kalitatea hobetzeko hautaketa irizpide batzuk ezarri ziren, hazkunde mantsoa, aske haztea... Gure baserrietan gehienetan oilo eta oilasko industrialak erabiltzen ari direnez, oraindik ere arraza ez dago salbu.

Duela gutxi arte, Euskal Herriko herrietako kaleetan ohikoa zen oilo, oilar eta txitak ikustea, lurrean aztarrika, zizare bila.

Baserrietan, olioek zizareak eta artaleak jaten dituzte garagarra, garia eta oloarekin batera.

Euskal oiloa berez, larrean aske ibiltzeko hegaztia da. Gogorra eta zainketa gutxi behar duena. Hegazti erakusketetan, Espainiako Estatuan batik bat, mail gorena hartu du. Berriki egin da nazioarteko aurkezpena.

Oilo eta oilarrak Euskal Mitologian
-----------------------------------

Euskal mitologian, erraz topa daiteke oiloekin zerikusia duten gai eta kontuak: oilar-burua duten gaizkinak. Martxoko oilar beltzak errundako arrautzetik jaiotako herensugea edota oilategi aurrean, txorimaloak jartzen zituzten txori eta animalia arriskutsuak uxatzeko.

Egunsentian, oilarren kukurrukuak gauekoek etxeko bidea hartzen zutela adierazten zuen. Olentzeroren kantak ere badu zati bat: "kapoia ere dauka arrutzatxuekin…"

Ezaugarriak
-----------

 Euskal oiloa. Barietate "gorria", oiloa
Hegazti erdi astuna da, gandor soil eta ertainekoa, belarritxo labur eta hanka horiak dauzka.

Arraza landatarra da, bai erruletzat, bai haragitarako egokia.

Lumajea: gorputzari itsatsi samarra, luma biribiltsuez osatua.

Arrautzak: handi samarrak erruten ditu, 60 bat gramokoak, oskol ilunekoak.

Pisua: oilarrak, 3,6 kilo inguru. Oiloak 2,5 kilo inguru.

Eraztunen diametroa: oilarrarenak 20 mm. Oiloarena, 18 mm

### Oilarraren morfologia

Euskal oiloa, barietate "lepasoila". Oilarra
### Burualdea eta lepoa

* Burua: Luzea, zabala.
* Aurpegia: Leuna, gorri-gorria.
* Gandorra: Soila, ertaina, tente eta sendoa. Bost-zazpi mutur ditu, nabariak. Ezproia altxatuxea lepo-lerroan. Gorri bizi-bizia.
* Kokotsak: Luze, mehe, leunak, azpiko ertza biribildua. Gorri-gorria.
* Belarritxoak: Tamaina ertainekoak, aurpegiari itsats-itsatsiak, leunak eta lantza erakoak, gorri-gorriak.
* Mokoa: Sendoa, itxurosoki gakotua. Gorria, Lepasoila eta Zilarra barietateetan, goiko baraila arre ilunagoa da adar-horista baino areago. Beheko barailan orban arre ilunak ager daitezke, alderdi proximalean bakarrik. Marraduna barietatearen beheko baraila horia da erabat, orbanik gabea; Beltza barietatean, beltza.
* Begiak: Handi obalatuak, irisa gaztain kolore argikoa dutela.
* Lepoa: Ez luzeegia, ongi gakotua. Esklabina ugaria, bizkar gainean harrotua.

### Enborra

* Bizkarraldea: Zabala, isats aldera erorixea. Lits ugari, luzera ertainekoak.
* Bularra: Zabal, sakon eta ederki biribildua.
* Sabelaldea: Garatu samarra.
* Isatsa: Ertaina. Lemari zabalak, elkarren gainean antolatuak, horizontalarekiko 45º-ko eroriarekin. Isats luma ertainak, ondo kurbatuak.

### Gorputz adarrak

 Euskal oiloa. Barietate "beltza", oilarra
* Hegoak: Handiak, ongi tolestuak, gorputzari itsatsiak.
* Izterrak: Sendo, indartsuak.
* Hankak: Luze samarrak, mardul eta sendoak, horiskak. Hanka bakoitzean lau behatz.

### Oiloaren morfologia

Oilarraren antzekoa, mokoa izan ezik: oiloak ez du arrak bezain gakotua; gandorra, mediterraniar arrazetan ez bezala, tentea da, ez da erortzen alboetara eta oilo haiena baino txikiagoa da. Kokotsak labur eta biribilagoak dira.
Belarritxoak txikiago, lantza-erakoak hauek ere. Bularra irtena da, zabala, oilarrarena baino estuagoa, dena den.

Isatsa txikia, ez oso harrotua (35º), lemariak zabal eta elkarren gainean antolatuak.
Izter eta hankak, oilarrarenak bezalakoak, sexuari dagozkion proportzioetan, nolanahi ere.

### Akats larriak euskal oilo arrazan

 Euskal oiloa, barietate "zilarra". Oilarra
Belarritxoak zuri agertzea.
Hego eta isatsean luma zuriak agertzea, Zilarra barietateko hegaztietan izan ezik.
Hankak hori kolorekoak ez izatea.

Kanpo estekak
-------------

* Euskal oilo eta oilarren txapelketa[*Betiko hautsitako esteka*]
* Euskal oiloari buruzko artikulua
* Euskal Oiloaren elkartearen webgunea

| * i
* e
* a
Euskal Herria Euskal Herriko bertako etxe abereen arrazak Wikipedia:Nabarmendutako artikuluak |
| --- |
| Zaldi eta asto arrazak | Auritzeko zaldia • Enkarterriko astoa • Euskal Herriko mendiko zaldia • Lautzako zaldia • Nafar behoka • Pirinioetako astoa • Pottoka() • Zaldi montxinoa • Nafar zaldi |  |
| Behi arrazak | Bearnotar behia • Behi montxina • Terreña behia • Tudanka behi • Betizu() • Bordeldar behia • Landetako behia • Nafar kasta • Pirinioetako behia • |
| Hegaztiak | Euskal antzara • Euskal oilo |
| Ardi arrazak | Latx muturbeltza • Latx muturgorria • Manex burugorria • Manex burubeltza • Erronkarikoa • Euskal-bearnotarra • Karrantzako muturbeltza • Karrantzako muturgorria • Sasi ardia • Nafarra • Txurra |
| Ahuntz arrazak | Ahuntz azpigorria • Pirinioetako ahuntza |
| Txerri arrazak | Euskal txerria • Gasteizko muturmotz txerria • Baztango txerria |
| Txakur arrazak | Enkarterriko billano • Enkarterriko billanuko • Euskal artzain txakurran (barietateak: iletsua eta Gorbeiakoa) • Euskal erbi txakurra • Kantauriko ur-txakurra • Landetako Labrit txakurra • Nafar artzanora • Nafarroako eper txakurra • Piriniotar ardi txakurra • Pirinioetako mendiko zakurra |
| Erle motak | Euskal Herriko erle beltza |

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q3061000
* Commonscat Multimedia: Euskal oiloa

---

 |

* Wd Datuak: Q3061000
* Commonscat Multimedia: Euskal oiloa